І сапраўды. Нават вонкава яна не падобная на іншыя вясковыя хаты. Звычайна дамы глядзелі на вуліцу вузкімі тарцовымі фасадамі з уваходам з надворка. Яна ж была павернута да вуліцы сваім падоўжаным фасадам. І ўваход мела адразу з вуліцы. Унутраная планіроўка захавалася цалкам “карчомная”. Злева, з сяней, кухня (былы пакой карчмара), справа – шырокі прасторны жылы пакой (сама карчма). З сяней меліся дзверы ў каморку, дзе захоўваліся харчовыя прыпасы (як і даўней). Тыповы будынак з тыповай планіроўкай, якая склалася здаўна.